Președintele FRF, Răzvan Burleanu, îi omagiază corporatist pe Victor Ponta și pe Gabriel Oprea pentru că România a primit 4 meciuri la Campionatul European din 2020

marți, 23 septembrie 2014, 7:02

Președintele FRF, Răzvan Burleanu, îi omagiază corporatist pe Victor Ponta și pe Gabriel Oprea pentru că România a primit 4 meciuri la Campionatul European din 2020

Mai au dreptate și străinii cînd spun că româna e o limbă imposibilă! Avem o gramatică dificilă, cuvinte lungi și expresii complicate.

Priviți cazul lui Răzvan Burleanu! România a primit dreptul de a organiza 4 jocuri la CE 2020. Actualul șef al FRF a spus: “Mulțumesc predecesorului meu, Mircea Sandu!” și toate agențiile străine de presă au tradus din română în engleză cam așa:

“«A fost un exemplu de colaborare eficientă interinstituțională și un exemplu care ilustrează ideea că o viziune corect asumată, susținută cu responsabilitate pe fiecare palier, nu poate decît să ne ducă la succes», a declarat Răzvan Burleanu, șeful forului de la București.”

De unde veniți voi, oameni buni?! Din peștera Dragonului lui Tolkien, din fabrica de cucută sau din lumea doctorului Ox, orășelul lui Jules Verne unde, după ce un spițer excentric schimbase compoziția atmosferică, oamenii se înrăiseră și săreau la bătaie din te miri ce?!

Ce vă mînă înainte dacă, la 30 de ani abia împliniți, cînd ajungeți șefi peste fotbalul românesc sînteți atît de furioși încît nu v-a rămas un strop din generozitatea de a recunoaște meritele ăluia dinaintea voastră?!

“Să nu vorbim acum despre merite”, a declarat Mircea Sandu, imediat după ceremonia de la Geneva. Ba să vorbim!

Ca jurnalist, am scris 1.000 de articole negative și vreo doișpe pozitive la adresa lui Sandu în ultimii aproape 25 de ani. Am avut procese cu președintele FRF și nu ne-am acomodat, slavă Cerului!, niciodată!

Însă asta nu mă împiedică să spun că Sandu a avut dreptate pe această temă și eu nu! N-am crezut ce mi-a spus în chestiunea organizării Europeanului. Îmi amintesc acea seară.

Era în august 2008 și Sandu mînca nişte ciuperci înăbușite la un restaurant-grădină din Beijing.

Sosise în calitate de oficial UEFA, invitat la Jocurile Olimpice. Folosea bețișoarele ca un artificier din dinastia Ming. “Vom construi un stadion Național și apoi vom candida pentru o finală de cupă continentală și, poate, pentru un Campionat European”, ne-a spus el, înainte de desertul din mere caramelizate.

Eram mai mulți jurnaliști la masă, suficient de mulți încît să punem noi banii de masă și să-l trimitem ramburs pe șeful FRF în zîmbetele tuturor la hotelul de cinci stele în care locuia.

Probabil că Sandu intuise încă de atunci care e direcția pe care UEFA o va dicta fotbalului: extindere spre est și sprijin pentru țările unde oamenii sînt pasionați de fenomen. Dar adevărul e că nu l-am crezut. Cum se spune în economie, viitorul îl vedem toți, dar numai el l-a recunoscut.

Sandu nu a cerut nici un credit. Totuși, ieri, Burleanu a trecut peste toate divergențele și s-a revanșat. Tîrziu, dar mai bine mai tîrziu decît niciodată.

În conferința de presă de la București, Răzvan Burleanu a spus, în fine: “Îi mulțumesc lui Mircea Sandu!”. Dar, dintr-un motiv greu de înțeles, ziariștii au tradus așa:

“Vreau să profit de ocazie și să mulțumesc în primul rînd Guvernului României, domnului Victor Ponta și domnului Gabriel Oprea pentru toată încrederea și toată determinarea de care au dat dovadă în acest parcurs și toată susținerea pe care au avut-o”.

Asta e limbă cu adevărat grea! Nici din română în română nu ne iese nimic.